இந்தக் கதையில் இரு எழுத்தாளர்கள், இருவரும் பால்யகால நண்பர்கள், ஓரே பள்ளியில் பணியாற்றியவர்கள். ஒருவர் புகழ்பெற்ற எழுத்தாளராகிறார். மற்றொருவர் சிறுவர் கதைகள் எழுதிக் கொண்டிருக்கிறார். இவர்களில் புகழ்பெற்ற எழுத்தாளரான குனிகோ ஹிடாகா தன் புது மனைவி ரியாவுடன் கனடாவுக்குக் குடியேறச் செல்வதற்கு இரண்டு நாட்கள் முன்னர் கொலை செய்யப்படுகிறார். இவரது நெருங்கிய நண்பரும் சிறுவர் கதைகள் எழுதுபவருமான ஒசாமு நோனோகுச்சி நடந்தது என்ன என்று சொல்வதாகக் கதை துவங்குகிறது. ஹிடாகா கனடா செல்லவிருப்பதால் அவரைச் சந்திக்க அவரது வீட்டுக்குச் சென்றதாகச் சொல்கிறார் நோனோகுச்சி. இரவில் ஹிடாகோ செத்துக் கிடப்பதைப் பார்க்கிறார். இவரும் போலீஸ்காரர் கியோசிரோ ககாவும் குற்றச் சம்பவத்தையும் அதைத் தொடர்ந்து நிகழும் புலன் விசாரணையின் போக்கையும் மாறி மாறிச் சொல்வதாக இருவரின் பார்வையிலும் கதை எழுதப்பட்டிருக்கிறது.